Knutsen & Ludvigsen og den fæle Rasputin
Tegnefilm med sjarm, humor og musikalitet! 

Øystein Dolmen og Gustav Lorentzens absurde og anarkistiske univers er tegnefilmifisert med sjarm, humor og musikalitet av regissørene Rasmus A. Sivertsen og Rune Spaans. 

Nostalgifaktoren er himmelhøy for de voksne, morofaktoren er like stor for de små. 

Knutsen & Ludvigsen og den fæle Rasputin er en animert festaften for trøndere og bergensere fra alle landsdeler! 

Begivenhetsrik reise 

Knutsen og Ludvigsen bor selvsagt i en tunnel med en grevling i taket. 
Men så finner de Amanda (Siri Nilsen), som er på rømmen fra den fæle Rasputins håndlangere. 

De kidnapper hennes far, professor Felle (Trond Viggo Torgersen), og frakter ham til Bergen, der Rasputin (Frank Kjosås) vil tvinge ham til å lage et farlig serum. 

Knutsen og Ludvigsen bestemmer seg for å hjelpe Amanda, og legger ut på en begivenhetsrik reise mot Bergen. 

Filmens kanskje største pluss, er John Brungot og Hermann Sabados fantastiske innsats som henholdsvis Knutsen og Ludvigsen. 

Begge tar de særegne stemmene på kornet, Brungot med Knutsens villstyrlige gla-trøndersk og Sabado med Ludvigsens fintrønderske aksent. 

Det er som å høre Dolmen og Lorentzen selv. 
De synger også bra i Kåre Chr. Vestrheims mesterlige nyproduksjoner, som gir musikken nytt og sprudlende liv. 

En godtepose for fansen 

Manuset er skrevet av Øystein Dolmen og Thomas Moldestad, og her er det sydd inn mange små og store referanser til Knutsen og Ludvigsens mangfoldige univers, noen opplagte, andre litt særere. 

Det gjør filmen til litt av en godtepose for fansen, men det står aldri i veien for filmens overhengende historie, der det kjærlige krangleforholdet mellom trøndere og bergensere er treffende skildret. 

Filmen har akkurat så mye futt og fart som Dolmen og Lorentzen selv hadde i sine glansdager. 

Den oppleves som en kjærlighetserklæring til det universet de skapte, et sted det fremdeles føles fortreffelig å besøke. 

Knutsen & Ludvigsen og den fæle Rasputin mangler kanskje det ekstra voksenlaget som de aller beste tegnefilmene har. 
Og det finnes sekvenser der flyten halter litt. 

Men dette er uansett en knallfilm for alle barn og for voksne som en gang har vært det. 
Det skulle bli cirka alle, det! 
